Title: ประกาศเจ้าพนักงานจราจรจังหวัดตรัง เรื่อง กำหนดอัตราความเร็วของรถในทาง เส้นทางหลวงหมายเลข 4 สายเพชรเกษม (ตรัง - พัทลุง) อำเภอนาโยง จังหวัดตรัง

ประกาศเจ้าพนักงานจราจรจังหวัดตรัง
เรื่อง
กำหนดอัตราความเร็วของรถในทาง เส้นทางหลวงหมายเลข ๔
สายเพชรเกษม
(ตรัง - พัทลุง) อำเภอนาโยง จังหวัดตรัง

ด้วยคณะอนุกรรมการจัดระบบการจราจรทางบกจังหวัดตรัง
ได้ประชุมเมื่อวันที่ ๓๑ สิงหาคม พุทธศักราช
๒๕๖๐ มติคัดเลือกถนนที่มีความเสี่ยงต่อการเกิดอุบัติเหตุในเขตอำเภอนาโยง จำนวน ๑ เส้นทาง ได้แก่ เส้นทางหลวงหมายเลข ๔ สายเพชรเกษม (ตรัง -
พัทลุง) ช่วงเขตรอยต่ออำเภอเมืองตรัง - ทางเข้า แยกหนองยวน (กิโลเมตร ๑๑๑๗ -
กิโลเมตร ๑๑๑๒+๖๕๐) ระยะทาง ๔.๓๕๐ กิโลเมตร เพื่อกำหนดความเร็วที่เหมาะสมกับพื้นที่ชุมชน
และให้ติดตั้งป้ายจำกัดความเร็วที่ได้ผ่านความเห็นชอบจากคณะอนุกรรมการจัดระบบการจราจรทางบกจังหวัดตรัง
ให้เป็นถนนต้นแบบนำร่องของจังหวัดตรังในการควบคุมความเร็วของรถแต่ละประเภทไม่เกินอัตราความเร็ว
ตามที่คณะอนุกรรมการจัดระบบการจราจรทางบกจังหวัดตรังกำหนด

ฉะนั้น เพื่อความปลอดภัยของผู้ใช้รถใช้ถนนและลดความเสี่ยงต่อการเกิดอุบัติเหตุอาศัยอำนาจตามความในมาตรา
๑๓๙ (๖) แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทยที่ ๕๒๙/๒๕๕๕
ลงวันที่ ๗ กันยายน ๒๕๕๕ จึงออกประกาศเจ้าพนักงานจราจรจังหวัดตรังดังนี้

ข้อ ๑  กำหนดอัตราความเร็วของรถแต่ละประเภทในทาง
เส้นทางหลวงหมายเลข ๔ สายเพชรเกษม (ตรัง - พัทลุง) ช่วงเขตรอยต่อ อำเภอเมืองตรัง -
ทางเข้าแยก หนองยวน (กิโลเมตร ๑๑๑๗ - กิโลเมตร ๑๑๑๒+๖๕๐) ระยะทาง ๔.๓๕๐ กิโลเมตร
ดังต่อไปนี้
(๑) สำหรับรถบรรทุกที่มีน้ำหนักรถรวมทั้งน้ำหนักบรรทุกเกิน ๑,๒๐๐
กิโลกรัม หรือรถบรรทุกโดยสาร ให้ใช้ความเร็วไม่เกิน ๕๐ กิโลเมตรต่อชั่วโมง
(๒) สำหรับรถยนต์อื่น นอกจากรถที่ระบุใน (๑) ขณะที่ลากจูงรถพ่วง รถยนต์บรรทุกที่มีน้ำหนักรถรวมทั้งน้ำหนักบรรทุกเกิน
๑,๒๐๐ กิโลกรัม หรือรถยนต์สามล้อ ให้ใช้ความเร็วไม่เกิน ๗๐ กิโลเมตรต่อชั่วโมง
(๓) สำหรับรถยนต์อื่น นอกจากรถที่ระบุใน (๑) และ (๒)
หรือรถจักรยานยนต์ให้ใช้ความเร็วไม่เกิน ๘๐ กิโลเมตรต่อชั่วโมง

ข้อ ๒[๑]  ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ข้อบังคับ ประกาศ
ระเบียบใด ที่ขัดหรือแย้งกับประกาศฉบับนี้ ให้ยกเลิกการบังคับใช้เป็นการชั่วคราว
โดยให้ใช้ประกาศฉบับนี้แทน

ประกาศ ณ วันที่ ๑๗ ตุลาคม พ.ศ. ๒๕๖๐
พลตำรวจตรี สมพงศ์  ทองใบ
ผู้บังคับการตำรวจภูธรจังหวัดตรัง
เจ้าพนักงานจราจรจังหวัดตรัง

พัชรภรณ์/อัญชลี/จัดทำ
๑๖
ธันวาคม ๒๕๖๐

นุสรา/ตรวจ
๓๐
ธันวาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๓๐๕ ง/หน้า ๓๓/๑๒ ธันวาคม ๒๕๖๐